Minor Majority

**Minor Majority** er en norsk popgruppe stiftet av Pål Angelskår og Andreas Berczelly vinteren 1999.

## Historie
Deres første album, *[[Walking Home from Nicole's]]*, ble utgitt i 2001, med god hjelp av sangeren og sangskriveren Karen Jo Fields.

### Fra duo til trio
I november 2001 ble gitaristen Jon Arild Stieng tatt opp i bandet, og de turnerte for første gang våren 2002. Berczelly forlot sin aktive posisjon i bandet på samme tid, og konsentrerte seg heller om produksjon av musikk, noe han har gjort for bandet siden da.

Deres neste album, *[[If I Told You, You Were Beautiful]]*, ble tatt opp i Stiengs hus sommeren 2002, og ble utgitt i oktober. Platen ble nominert til Spellemannprisen 2002 i kategorien beste popgruppe. Keyboardisten Harald Sommerstad ble med i bandet til turneen våren 2003, og bandet var dermed en trio.

### Fra prosjekt til band
Før Quartfestivalen 2003 ble bandet ytterligere utvidet med trommisen Halvor Høgh Winsnes og bassisten Henrik Widerøe. Bandet var nå komplett, og sensommeren 2003 spilte de inn albumet *[[Up for You & I]]* på Sommerstads hytte nær Halden. Albumet ble utgitt i januar 2004 og ble en stor suksess. Det lå 24 uker på VG-lista, solgte til gullplate og ble nominert til flere priser for det beste norske popalbumet i 2004, blant annet til Alarmprisen 2005 i klassen årets popalbum.

Etter den påfølgende Europa-turneen, der de blant annet var innom Frankrike, Sveits og Tyskland, tilbrakte bandet store deler av 2005 i Berczellys studio. I januar 2006 utga de sitt fjerde album, *[[Reasons to Hang Around]]*. Igjen solgte bandet til gull og lå 18 uker på VG-lista. For dette albumet vant de Spellemannprisen 2006 i klassen beste popgruppe.

### Nytt album, flere konserter
I forbindelse med utgivelsen av sitt femte album, *[[Candy Store]]*, høsten 2007 kunngjorde bandet at de planla å ta en kort pause etter at de var ferdige med den påfølgende norgesturneen. Bandet fortsatte å gi konserter rundt omkring i Europa gjennom hele 2008, og avsluttet året med en utsolgt konsert på Rockefeller Music Hall i Oslo.

### Sjette studioalbum
Vinteren 2009 begynte Minor Majority å jobbe med sitt sjette studioalbum. Produsent for dette albumet var Ole Petter Andreassen (The Cumshots, Thulsa Doom, Black Debbath, Raga Rockers mm.). Albumet fikk navnet *[[Either Way I Think You Know]]*, og ble utgitt 5. oktober 2009. Den påfølgende norgesturneen startet i Alta 14. oktober og ble avsluttet på Sentrum Scene 5. desember. I 2010 ga Minor Majority ut en splittsingel med tungrockbandet The Cumshots der førstnevnte covret Cumshots-låta «I Drink Alone» og sistnevnte covret Minor Majority-låta «Electrolove».

### Soloplater med Angelskår
Mellom 2010 og 2014 var ikke Minor Majority aktive. I denne perioden  ga vokalist og låtskriver Pål Angelskår ut to soloplater. Høsten 2014 kom imidlertid bandet sammen for å spille en tiårsjubileumskonsert for albumet *Up For You & I* på Sentrum Scene i Oslo. Etterhvert  begynte bandet å opptre live igjen, med både sporadiske festivalopptredener og lengre klubbturneer.

;*Napkin Poetry*
I september 2018 kunngjorde Minor Majority at banet ville utgi sitt sjuende studioalbum i januar 2019. Første singel fra albumet var «Another Year», en duett med den kvinnelige artisten Linnea Dale. Plata ble fulgt opp av en lang Norgesturné. Etter turneen valgte gitarist og mangeårig medlem Jon Arild Stieng å slutte i bandet. Produsenten av *Napkin Poetry,* Roar Nilsen, steppet inn som ny gitarist.

### Åttende og niende studioalbum

Første album med Roar Nilsen som gitarist, *The Universe Would Have To Adjust,* kom ut i mai 2021.  Bandet omtalte plata som første del av en totrinnsrakett, der *Kiss Off* skulle utgis i 2022.

## Bandmedlemmer
*Pål Angelskår: vokal, gitar 
*Jon Arild Stieng: gitar, vokalist 
*Harald Sommerstad: keyboard 
*Henrik Harr Widerøe: bass, banjo, vokal 
*Halvor Høgh Winsnes: trommer (Noen ganger kreditert som Fast Winston Doom, hans pseudonym som trommis i Thulsa Doom.)
*Roar Nilsen: Gitar

## Diskografi
**[[Walking Home from Nicole's]]* (2001)
**[[If I Told You, You Were Beautiful]]* (2002)
**[[Up for You & I]]* (2004)
**[[Reasons to Hang Around]]* (2006)
**[[Candy Store]]* (2007)
**[[Either Way I Think You Know]]* (2009)
**Napkin Poetry* (2019)
**The Other Foot – Live at Sentralen* (2020)
* *The Universe Would Have To Adjust* (2021)
* *Kiss Off* (2022)

## Referanser


## Eksterne lenker
* 
* 
*